## Odluka o uvjetima i načinu otvaranja računa kod ovlaštenih organizacija

### NN 68/2001 (27.7.2001.), Odluka o uvjetima i načinu otvaranja računa kod ovlaštenih organizacija

# HRVATSKA NARODNA BANKA

1145

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, broj 36/2001) i članka 36. stavka 1. točke 2. Zakona o
platnom prometu u zemlji (»Narodne novine«, broj 27/93 i 97/2000) guverner
Hrvatske narodne banke donio je

## ODLUKU

### o uvjetima i naČinu otvaranja raČuna kod ovlaŠtenih organizacija

Članak 1.

Ovom odlukom uređuju se uvjeti i način otvaranja računa poslovnom
subjektu u ovlaštenoj organizaciji.

Poslovni subjekt, u smislu ove odluke, je pravna osoba, fi­zička osoba
koja obavlja djelatnost sukladno propisima, tijelo državne vlasti, tijelo
državne uprave i jedinica lokalne samouprave i uprave.

Ovlaštena organizacija, u smislu ove odluke, je Hrvatska narodna banka,
banka, štedionica i Zavod za platni promet.

Članak 2.

Ovlaštena organizacija otvara poslovnom subjektu, prema odredbama iz ove
odluke:

- račun za redovno poslovanje;

- račun za obavljanje novčanog prometa organizacijskog dije­la poslovnog
subjekta;

- račune za naplatu javnih prihoda;

- druge račune određene zakonom.

Računi iz 1. i 2. alineje stavka 1. ovoga članka otvaraju se kao
poslovni računi, koji po karakteru mogu biti žiro i tekući računi.

Računi organizacijskih dijelova poslovnog subjekta i drugi računi
određeni zakonom sastavni su dio računa za redovno poslovanje, ukoliko zakonom
nije drukčije određeno. Ovlaštena organizacija otvara te račune ako poslovni
subjekt ima u toj ovlaštenoj organizaciji otvoren račun za redovno poslovanje.

Članak 3.

Vrsta računa, uvjeti otvaranja, vođenje i zatvaranje računa utvrđuju se
ugovorom između ovlaštene organizacije i poslovnog subjekta. Ugovor potpisuju
osobe ovlaštene za zastupanje ugovornih strana, odnosno osobe koje oni ovlaste.

Članak 4.

Poslovni subjekt koji ima
više od jednog računa za redovno poslovanje, određuje račun za izvršenje i
evidentiranje neizvršenih osnova za plaćanje.

Na računu za izvršenje i
evidentiranje neizvršenih osnova za plaćanje izvršavaju se nalozi za plaćanje
zakonskih obveza i javnih prihoda, nalozi za naplatu vrijednosnih papira i
instrumenata osiguranja plaćanja te nalozi s naslova izvršenja sudskih odluka i
drugih ovršnih isprava (u daljnjem tekstu: osnove za plaćanje) i vodi
evidencija o neizvršenim osnovama za plaćanje.

Članak 5.

Uz zahtjev za otvaranje
računa za redovno poslovanje pos­lov­ni subjekt dostavlja ovlaštenoj
organizaciji:

- rješenje o upisu u sudski
registar odnosno u registar nadležnog tijela, ako je upis u registar propisan;

- akt nadležnog tijela o
osnivanju, ako se poslovni subjekt ne upisuje u registar i nije osnovan na temelju
zakona;

- izvod iz zakona, ako je
poslovni subjekt osnovan temeljem zakona;

- obavijest o razvrstavanju
prema Nacionalnoj klasifikaciji djelatnosti od Državnog zavoda za statistiku.
Obrtnik dostavlja obrasce: RL-1 - “Podaci o obrtu”, RL-2 -”Podaci o izdvojenom
pogonu” i RL-3 - “Podaci o djelatnostima obrta” koji su sastavni dio rješenja o
upisu u obrtni registar;

- prijavu potpisa osoba
ovlaštenih za raspolaganje sredstvima na računu i prijavu pečata kojim će se
ovjeravati nalozi za plaćanje dani na obrascima platnog prometa. Za davanje
plaćanja elektroničkim putem, ovlaštena organizacija i poslovni subjekt
međusobno utvrđuju elektronički potpis;

- pisanu izjavu o tome
određuje li se račun, čije se otvaranje zahtijeva, za izvršenje i evidentiranje
neizvršenih osnova za plaćanje. Ukoliko se račun ne određuje za izvršenje i
evidentiranje neizvršenih osnova za plaćanje, potrebno je navesti broj drugog
računa koji je za to određen.

Ovlaštena organizacija može, za svoje potrebe, zahtijevati dostavu i
drugih dokumenata.

Članak 6.

Uz zahtjev za otvaranje računa organizacijskom dijelu pos­lov­­nog
subjekta, poslovni subjekt dostavlja ovlaštenoj organizaciji:

- rješenje o upisu u sudski registar odnosno u registar nadležnog tijela
dijela poslovnog subjekta, ako je upis u registar propisan;

- akt poslovnog subjekta iz kojeg je vidljivo da dio poslovnog subjekta
može imati račun;

- obavijest o razvrstavanju dijela poslovnog subjekta prema Nacionalnoj
klasifikaciji djelatnosti od Državnog zavoda za statistiku;

- prijavu potpisa osoba ovlaštenih za raspolaganje sredstvima na računu
i prijavu pečata kojim će se ovjeravati nalozi za plaćanje dani na obrascima
platnog prometa;

- drugu dokumentaciju, po zahtjevu ovlaštene organizacije.

Članak 7.

Računi za naplatu javnih prihoda otvaraju se sukladno odred­bama iz
Naredbe ministra financija o načinu uplaćivanja prihoda proračuna i
izvanproračunskih fondova te prihoda za financiranje drugih javnih potreba.

Članak 8.

Uz zahtjev za otvaranje drugih računa određenih zakonom poslovni subjekt
dostavlja:

- naznaku zakona odnosno drugog propisa na osnovi kojeg se račun otvara;

- prijavu potpisa osoba ovlaštenih za raspolaganje sredstvima na računu
i prijavu pečata kojim će se ovjeravati nalozi za plaćanje dani na obrascima
platnog prometa.

Članak 9.

Ako se račun iz članka 5., 6., 7. i 8. ove odluke otvara u Zavodu za
platni promet, uz zahtjev za otvaranje računa poslovni subjekt dostavlja i
ugovor o deponiranju sredstava na računu u depozit po viđenju banke/štedionice
osim za sredstva koja se, temeljem propisa, vode u depozitu Hrvatske narodne
banke.

  Članak 10.

Ovlaštena je organizacija dužna o otvaranju računa za redovno poslovanje
poslovnog subjekta odmah obavijestiti ovlaštenu organizaciju u kojoj se vodi
račun za izvršenje i evidentiranje neizvršenih osnova za plaćanje toga
poslovnog subjekta.

Članak 11.

Poslovni subjekt je dužan o statusnim i drugim promjenama pismeno
obavijestiti ovlaštenu organizaciju kod koje ima račun najkasnije u roku osam
dana od dana nastanka promjene i o tome priložiti odgovarajuću dokumentaciju.

Članak 12.

Ovlaštena organizacija će zatvoriti račun poslovnom subjektu sukladno
odredbama ugovora iz članka 3. ove odluke ili po službenoj dužnosti.

Račun poslovnog subjekta za redovno poslovanje na teret kojeg su
evidentirani neizvršeni nalozi za plaćanje zakonskih obveza i javnih prihoda;
nalozi za naplatu vrijednosnih papira i instrumenata osiguranja plaćanja i
nalozi s naslova izvršenja sud­skih odluka i drugih ovršnih isprava ne može se
zatvoriti dok se neizvršeni nalozi ne evidentiraju na teret drugog računa za
redovno poslovanje poslovnog subjekta, koji je otvoren u toj ili u drugoj
ovlaštenoj organizaciji.

Ako se račun poslovnog subjekta za redovno poslovanje zatvara po
službenoj dužnosti, nalozi za plaćanje iz stavka 2. ovog članka evidentiraju se
na račun pravnog slijednika ili se vraćaju nalogodavcu.

Istodobno sa zatvaranjem računa za redovno poslovanje poslovnog
subjekta, ovlaštena organizacija zatvara račune organizacijskih dijelova
poslovnog subjekta i druge račune otvorene temeljem zakona odnosno drugog
propisa u toj ovlaštenoj organizaciji.

Članak 13.

Uz zahtjev za zatvaranje računa za redovno poslovanje koji je određen za
izvršenje i evidentiranje neizvršenih osnova za plaćanje, poslovni subjekt dostavlja
ovlaštenoj organizaciji pisanu izjavu o tome koji se drugi račun određuje za
izvršenje i evidentiranje neizvršenih osnova za plaćanje. Ukoliko se taj račun
vodi u drugoj ovlaštenoj organizaciji, izjava mora sadržavati i potvrdu te
ovlaštene organizacije (datum primitka, pečat i potpis) da je izjavu primila
kao zahtjev poslovnog subjekta za promjenu statusa njegovog računa za redovno
poslovanje koji se vodi u toj ovlaštenoj organizaciji, te datum pod kojim će ta
ovlaštena organizacija izvršiti promjenu u svom registru računa poslovnih
subjekata i u Jedinstvenom registru računa poslovnih subjekata. Zatvaranje
računa i evidentiranje promjene statusa drugog računa mora se provesti isti
dan.

     Članak
14.

Ukoliko se mijenja status računa za redovno poslovanje, u smislu da on
prestaje biti račun za izvršenje i evidentiranje neizvršenih osnova za plaćanje
i taj status se određuje drugom računu, poslovni subjekt dostavlja ovlaštenoj
organizaciji pisanu izjavu o tome koji se drugi račun određuje za izvršenje i
evidentiranje neizvršenih osnova za plaćanje. U slučaju kada se taj račun vodi
u drugoj ovlaštenoj organizaciji, izjava mora sadržavati i potvrdu te ovlaštene
organizacije (datum primitka, pečat i potpis) da je izjavu primila kao zahtjev
poslovnog subjekta za promjenu statusa njegovog računa za redovno poslovanje
koji se vodi u toj ovlaštenoj organizaciji, te datum pod kojim će ta ovlaštena
organizacija izvršiti promjenu u svom registru računa poslovnih subjekata i u
Jedinstvenom registru računa poslovnih subjekata. Promjena statusa na obadva
računa mora se provesti isti dan.

Članak 15.

Poslovni subjekt koji na dan stupanja na snagu ove odluke ima više
računa za redovno poslovanje treba, u roku 30 dana od dana stupanja na snagu
Odluke, odrediti račun za izvršenje i evidentiranje neizvršenih osnova za
plaćanje.

Ako poslovni subjekt koji ima otvorene račune za redovno poslovanje samo
u Zavodu za platni promet, ne postupi u skladu sa stavkom 1. ovoga članka,
račun za izvršenje i evidentiranje neizvršenih osnova za plaćanje odredit će
Zavod za platni promet.

Ako poslovni subjekt koji ima račune za redovno poslovanje u različitim
ovlaštenim organizacijama, ne postupi u skladu sa stav­kom 1. ovoga članka, za
izvršenje i evidentiranje neizvršenih osnova za plaćanje određuje se račun za
redovno poslovanje koji je prvi otvoren.

Članak 16.

Ova odluka stupa na snagu danom objave u »Narodnim novinama«.

Od dana stupanja na snagu ove odluke prestaje važiti Odluka o uvjetima i
načinu otvaranja računa kod ovlaštenih organizacija (»Narodne novine«, broj
64/99).

O. br. 187-020/07-01/ŽR

Zagreb, 19. srpnja 2001.

Guverner
Hrvatske narodne banke
**dr. Željko Rohatinski,** v. r.

if !supportEmptyParas endif

Odluka, NN 68/2001-1145